b'\n_START_ARTICLE_\nMax Goldstein\n_START_SECTION_\nBiografie\n_START_PARAGRAPH_\nN\xc4\x83scut la B\xc3\xa2rlad, el s-a mutat mai apoi la Bucure\xc8\x99ti, unde a devenit simpatizant al comunismului. Condamnat la 10 ani de \xc3\xaenchisoare, el a reu\xc8\x99it s\xc4\x83 evadeze \xc8\x99i s\xc4\x83 se refugieze la Odessa (atunci parte a Rusiei Imperiale), de unde s-a \xc3\xaentors cu bani \xc8\x99i instruc\xc8\x9biuni noi. \xc3\x8e\xc8\x99i pierde o m\xc3\xa2n\xc4\x83, probabil \xc3\xaen timpul unor experimente cu explozivi. \xc8\x98i-a pus ca protez\xc4\x83 un c\xc3\xa2rlig. Poli\xc8\x9bi\xc8\x99tii \xc3\xaei ziceau lui Goldstein \xe2\x80\x9eomul cu c\xc3\xa2rlig\xe2\x80\x9d. _NEWLINE_\xc3\x8en noiembrie 1920, Goldstein \xc3\xaencearc\xc4\x83 s\xc4\x83-l asasineze pe Constantin Argetoianu, ministru al afacerilor interne, cel mai \xc3\xaenver\xc8\x99unat politician anticomunist din acea perioad\xc4\x83. Tentativa a e\xc8\x99uat, din cauz\xc4\x83 c\xc4\x83 bomba plasat\xc4\x83 sub vagonul ministerial \xc3\xaen care se afla Argetoianu a distrus numai jum\xc4\x83tatea neocupat\xc4\x83 de c\xc4\x83l\xc4\x83tori._NEWLINE_La 8 decembrie 1920, Goldstein, Saul Osias \xc8\x99i Leon Lichtblau, au organizat un alt atac terorist cu bomb\xc4\x83, \xc8\x9binta grup\xc4\x83rii fiind senatorul Octavian Goga. Dispozitivul exploziv artizanal plasat \xc3\xaen sala Senatului Rom\xc3\xa2niei i-a ucis pe Ministrul Justi\xc8\x9bie, Dimitrie Greceanu, decedat la spital, \xc8\x99i pe senatorii Demetriu Radu (episcop greco-catolic de Oradea Mare, ucis pe loc) \xc8\x99i Spirea Gheorghiu (decedat la spital). \xc3\x8en urma atentatului au fost \xc8\x99i r\xc4\x83ni\xc8\x9bi printre care pre\xc8\x99edintele Senatului, Constantin Coand\xc4\x83.  Goldstein era \xc8\x99eful unui grup anarhist-terorist format din evrei comuni\xc8\x99ti (Vezi Totalitarism de Dreapta \xc3\xaen Rom\xc3\xa2nia, origini \xc8\x99i manifest\xc4\x83ri 1919-1927, Institutul Na\xc8\x9bional Pentru Studierea Totalitarismului Bucure\xc8\x99ti 1996, pag. 150, \xc8\x99i Istoria Rom\xc3\xa2niei \xc3\xaen Date de Dinu C. Giurescu Editura Enciclopedic\xc4\x83 Bucure\xc8\x99ti 2007, pag. 365.)_NEWLINE_Se b\xc4\x83nuia c\xc4\x83 grupul lor nu a ac\xc8\x9bionat singur, ci i-a avut drept complici \xc8\x99i pe al\xc8\x9bii, ca Alecu Constantinescu, conduc\xc4\x83torul grupului de extrem\xc4\x83 st\xc3\xa2ng\xc4\x83 a Partidului Socialist din Rom\xc3\xa2nia, care \xc3\xaen 1921 s-a desprins din acesta \xc8\x99i a format Partidul Comunist din Rom\xc3\xa2nia (cu numele provizoriu de Partidul Socialist Comunist). _NEWLINE_Atentatul a dus la condamnarea comuni\xc8\x99tilor \xc3\xaen Procesul din Dealul Spirii \xc8\x99i la interzicerea Partidului Comunist. Conduc\xc4\x83torul partidului comunist, Gheorghe Cristescu \xe2\x80\x9ePl\xc4\x83pumaru\xe2\x80\x9d a respins orice acuza\xc8\x9bie de conspira\xc8\x9bie, iar implicarea partidului este \xc3\xaenc\xc4\x83 nedemonstrat\xc4\x83. Directivele Cominternului recomandau ac\xc8\x9biuni violente, dar nu e sigur\xc4\x83 implicarea acestuia \xc3\xaen atentat. \xc3\x8en m\xc4\x83rturia sa de la proces, Cristescu a sus\xc8\x9binut c\xc4\x83 ac\xc8\x9biunile lui Goldstein erau mai degrab\xc4\x83 inspirate de anarhism._NEWLINE_\xc3\x8en octombrie 1921, Goldstein a fost arestat \xc3\xaen timp ce \xc3\xaencerca s\xc4\x83 intre clandestin \xc3\xaen Rom\xc3\xa2nia venind de la Ruse (Bulgaria). La 28 iunie 1922 Max Goldstein a fost condamnat la munc\xc4\x83 for\xc8\x9bat\xc4\x83 pe via\xc8\x9b\xc4\x83 pentru aruncarea bombei la senat \xc8\x99i pentru uciderea a dou\xc4\x83 persoane \xc8\x99i r\xc4\x83nirea altora. Ceilal\xc8\x9bi inculpa\xc8\x9bi au fost condamna\xc8\x9bi la pedepse \xc3\xaentre o lun\xc4\x83 \xc8\x99i 10 ani de munc\xc4\x83 for\xc8\x9bat\xc4\x83. Sentin\xc8\x9bele au fost pronun\xc8\x9bate dup\xc4\x83 125 de \xc8\x99edin\xc8\x9be.'